Aksel Hatland

**Aksel Hatland** (født 1941) er forsker emeritus og tidligere forskningsleder. Han har spilt en nøkkelrolle i oppbyggingen av et norsk miljø for velferdsforskning og levert betydelige forskningsarbeider om trygd og velferdspolitikk.

## Utdanning og karriere
Aksel Hatland er født på Osterøy. Han tok examen artium på Bergen katedralskole i 1960. I 1968 avla han juridisk embetseksamen ved Universitetet i Oslo, og han tok doktorgraden ved samme universitet i 1992 på en avhandling om behovsprøving i norsk politikk sosialpolitikk. 
Hatland arbeidet i 1968–1981 som saksbehandler og underdirektør i Sosialdepartementet, og han har også i senere perioder hatt oppdrag for departementet. I periodene 1981–1996 og 1999–2010 var han forsker og forskningsleder på Institutt for anvendt sosialvitenskapelig forskning (INAS), som fra 1996 ble en del av Velferdsforskningsinstituttet NOVA. Fra 1996 til 1998 var han forskningssjef ved Senter for samfunnsforskning (SEFOS), nå en del av Rokkansenteret ved Universitetet i Bergen. Her tok han initiativ til å starte *[[Tidsskrift for velferdsforskning]]*. I perioden 1999–2004 var han faglig leder for Program for velferdsforskning under Norges forskningsråd. Fra 2010 har Hatland vært forsker emeritus ved Institutt for samfunnsforskning.

## Oppdrag og verv
Hatland var sekretær for utvalget som utarbeidet NOU 1972: 2 Erstatning ved yrkesskader og han hadde hovedansvaret for NOU 1975: 18 Stønad til enslige forsørgere m.v.. Han har vært medlem av utvalgene som utarbeidet NOU 1985: 18 Lov om sosiale tjenester mv. og NOU 1999: 25 Samboerne og samfunnet. Han har vært leder for den norske avdelingen og visepresident for Europa i The European Institute of Social Security (EISS). Fra oppstarten av Store norske leksikon i 1978 var han hovedansvarlig for artiklene om sosialpolitikk. I perioden 1993–1997 var han medlem av styret for Rikstrygdeverket. Hatland har også arbeidet med forskningsetikk, og han har vært medlem av Rådet for taushetsplikt og forskning og Den nasjonale forskningsetiske komité for samfunnsvitenskap og humaniora (NESH).

## Forskning
Forskningen til Hatland har vært konsentrert om velferdsstaten og særlig om utvikling og oppbygging av de norske trygdene. Han har lagt vekt på å formidle forskningen på disse områdene gjennom bidrag i lærebøker for høyskoler og universitet.

## Utvalgte arbeider
### Bøker
*Hatland, Aksel og Pedersen, Axel West (2023). Velferdspolitikk. Helse, omsorg, trygd. Gyldendal.
*Ellingsæter, Anne Lise; Hatland, Aksel; Haave, Per og Stjernø, Steinar (2020). Den nye velferdsstatens historie. Ekspansjon og omdanning etter 1966. Gyldendal.
*Bay, Ann-Helén; Hatland, Aksel; Hellevik, Tale og Terum, Lars Inge (red.) (2019, 3. utgave). Trygd i aktiveringens tid. Gyldendal.
*Hatland, Aksel; Kuhnle, Stein og Romøren, Tor Inge (2018, fjerde utgave). Den norske velferdsstaten. Gyldendal.
*Hatland, Aksel (red.) (2011). Veivalg I velferdspolitikken. Fagbokforlaget.
*Bradshaw, Jonathan and Hatland, Aksel (ed.) (2006). Social Policy, Employment and Family Change in Comparative Perspective. Edward Elgar Publishing.
*Hatland, Aksel (1992). Til dem som trenger det mest? Økonomiske behovsprøving i norsk sosialpolitikk. Universitetsforlaget
*Hatland, Aksel (1987). Oslotrygden- fra nasjonal modell til lokal fortidslevning. INAS-rapport 87:10. INAS
*Hatland, Aksel (1984). Folketrygdens framtid. Universitetsforlaget.

### Artikler
*De store veivalgene gjennom 100 års trygdepolitikk. I Forbord, Hege (red.) (2013). Arbeidsdepartementet 100 år. Arbeidsdepartementet.
*Valgfrihetens frammarsj i velferdspolitikken. I Syse, Aslak m.fl. (red.) (2013). Velferd og rettferd. Festskrift til Asbjørn Kjønstad. Gyldendal.
*Trygdeeksport – en trussel mot velferdsstaten? Nytt Norsk Tidsskrift 2/2015.
*Legenes hverdagsmakt. I Bernt, Jan Fridthjof; Holst, Cathrine og Stjernø, Steinar (2015). Rett og politikk. Nye perspektiver på demokratiets forutsetninger, utforming og grenser. Pax forlag. 
*Velferdsstaten fra krise til konsolidering. Tidsskrift for samfunnsforskning. 2023, vol. 64 (2).

## Referanser